KIRJALLINEN KYSYMYS E-0449/98 komissiolle esittäjä(t): Carlo Ripa di Meana (GUE/NGL) (27. helmikuuta 1998)

Aihe: Yhdyskuntajätteet Lombardian alueella

Milanon kunta lopetti talvella 1996 kiinteiden yhdyskuntajätteiden tyhjentämisen Cerron kaatopaikalle, minkä jälkeen huomattava osa yhdyskuntajätteitä on viety alueen ulkopuolelle.

Milanon kaupunginvaltuusto on useaan otteeseen sanonut, että se ei vie jätteitä alueen ulkopuolelle, ja ennen kaikkea, että yli 30 prosenttia kerätyistä jätteistä lajitellaan.

Erityinen kiireellisistä jätekysymyksistä vastaava komission jäsen antoi luvan käyttää entistä Maseratin laitosta lopullisena ratkaisuna Milanon jäteongelmaan.

Lehdistötietojen mukaan jätteitä hävitetään edelleen kaksi vuotta sitten aloitetun tavan mukaisesti alueen ulkopuolella.

Onko totta, että jätteitä lajitellaan annetun prosenttiluvun suuruisesti eikä vain oteta talteen osittain?

Voiko komissio sanoa, onko olemassa keinoja, joilla osoitetaan, kuinka suuri osa jätteistä hävitetään jätteitä varten tarkoitetuille paikoille?

Voiko ympäristöstä vastaava komission jäsen selvittää, mikä on todellinen tilanne, jotta jätteiden kierrätyksestä annettuja yhteisön määräyksiä ei asetettaisi kyseenalaisiksi?

Miksi aikaisemmin käytössä ollutta Maseratin laitosta ei käytetä lajitellun jätteen kosteiden osien talteen ottamista ja kierrättämistä varten?

Mitä yhdyskuntajätteitä ja kuinka paljon hävitetään alueen ulkopuolella?

Aikooko Euroopan parlamentti perustaa tutkintakomitean selvittämään Milanon tapausta ja vahvistamaan käsitystä, että jätteitä lajitellaan?

Komission jäsenen Ritt Bjerregaardin komission puolesta antama vastaus (26. maaliskuuta 1998)

Lukuun ottamatta lehdistön julkaisemia uutisia komissiolla ei ole erityisiä tietoja kysyjän tarkoittamista Milanon erillisistä keruujärjestelmistä.

Komissio arvioi parhaillaan Italian uutta lainsäädäntöä, jolla pannaan täytäntöön jätedirektiivi 91/156/ETY ((EYVL L 78, 26.3.1991. )), vaarallisista jätteistä annettu direktiivi 91/689/ETY ((EYVL L 377, 31.12.1991. )) ja pakkauksista ja pakkausjätteistä annettu direktiivi 94/62/EY ((EYVL L 365, 31.12.1994. )). Italian lainsäädännön (asetus 22/1997) vaatimustenmukaisuuden puuttumisesta johtuva valvontamenettely edellä mainittujen direktiivien tiettyjen säännösten osalta aloitettiin vuonna 1997.

Kysyjä viittaa kiinteän yhdyskuntajätteen erilliseen keräämiseen ja kierrätykseen. Direktiivissä 94/62/EY säädetään, että pakkausjätteen hyödyntämistä ja kierrätystä koskevat tavoitteet on saavutettava 30. kesäkuuta 2001 mennessä ja edellytetään, että jäsenvaltiot toteuttavat erilliset keruujärjestelmät tällaiselle jätteelle. Direktiivissä 91/157/ETY (1) vaaditaan jäsenvaltioita toteuttamaan erilliset keruujärjestelmät tiettyjä vaarallisia aineita sisältäville paristoille ja akuille. Yhdyskuntajätteen osalta ei ole olemassa muita jätteen erillistä keräämistä ja kierrätystä koskevia pakollisia säännöksiä, mutta yhteisön jätehuoltostrategiassa ((KOM(96) 399 lopullinen. )) kierrätystä, kompostointi mukaan lukien, pidetään muita menetelmiä (kuten energian hyödyntäminen) suositeltavampana jätteiden hyödyntämismenetelmänä. Tämän vuoksi komissio kannattaakin vahvasti erillisiä keruujärjestelmiä. Komissio ei kuitenkaan katso, että yhteisön oikeutta vastaan olisi rikottu siinä tapauksessa, että tiettyjä kierrätysasteita ei ole vielä saavutettu, erityisesti sen vuoksi, että direktiivin 94/62/EY tavoitteet on määrä saavuttaa vasta vuoteen 2001 mennessä. Komissio on vakuuttunut siitä, että jätteen kierrätys, mukaan lukien kompostointi, on oivallinen ratkaisu jätteen hyödyntämiseen, ja uskoo, että kysyjän mainitseman esimerkkitapauksen kaltaisissa erityistilanteissa esiintyvät organisatoriset tai tekniset vaikeudet eivät ole riittävä syy ryhtyä tarkastelemaan uudelleen yhteisön vahvistamaa jätehuoltojärjestelmien hierarkiaa.

Komissiolla ei ole tietoja siitä, miksi biologisesti hajoavaa jätettä ei käsitellä entisellä Maseratin tehdasalueella ja kuinka paljon jätettä on varastoitu maakunnan tai alueen ulkopuolelle. Tältä osin komissio ilmoittaa kysyjälle, että Italia ei ole noudattanut direktiivin 91/156/ETY 7 artiklassa säädettyä jätehuoltosuunnitelmaa koskevaa vaatimusta. Tämän vuoksi komissio ei ole perillä siitä, miten jäte varastoidaan tai hyödynnetään Lombardian alueella (komissio on aloittanut jätehuoltosuunnitelmaa koskevien yhteisön säännösten noudattamatta jättämisestä johtuvan valvontamenettelyn).

Biologisesti hajoavan jätteen tunnistuslomakkeiden osalta asetuksen 22/1997 15 artiklassa vaaditaan, että jätteen mukana on oltava tunnistuslomake, jossa mainitaan kuljetettavan jätteen määräpaikka. Komission käytettävissä olevien tietojen mukaan tätä säännöstä ei kuitenkaan vielä sovelleta, koska Italian viranomaiset eivät ole toistaiseksi laatineet kyseistä lomaketta. Säännöstä ei myöskään sovelleta julkisten kerääjien kuljettamaan kiinteään yhdyskuntajätteeseen. Komissio arvioi parhaillaan kyseisen säännöksen vastaavuutta asiaa koskevan yhteisön lainsäädännön ja erityisesti Euroopan yhteisössä, Euroopan yhteisöön ja Euroopan yhteisöstä tapahtuvien jätteiden siirtojen valvonnasta ja tarkastamisesta 1 päivänä helmikuuta 1993 annetun neuvoston asetuksen (ETY) N:o 259/93 ((EYVL L 30, 6.2.1993. )) säännösten kanssa.